KIRJALLINEN KYSYMYS E-1248/01

esittäjä(t): Paulo Casaca (PSE) komissiolle

(26. huhtikuuta 2001)

Aihe: Elintarvikkeiden väärentäminen

Sain käsiini muutama kuukausi sitten komission julkaisun Letter from the JRC, jossa ilmoitettiin, että komissio tekee laaja-alaista tutkimustyötä petosten torjumiseksi, erityisesti viinin väärentämistä vastaan.

Voiko komissio ilmoittaa, onko se tutkinut oliiviöljyn väärentämisessä käytettävän hajuttoman hasselpähkinäöljyn tunnistamista?

Voiko komissio ilmoittaa myös, kuuluuko yhteisön tutkimusohjelmaan menetelmiä kaseiinille, voille ja muille maitotuotteille annettuja tukia tai rasvatonta maitoa koskevien väärennösten ja muiden petosten tunnistamiseksi?

Philippe Busquinin komission puolesta antama vastaus

(1. elokuuta 2001)

Euroopan viini-, alkoholi- ja väkijuomatoimiston viinien ja alkoholijuomien sääntöjenmukaisuuteen liittyvän toiminnan lisäksi komission yhteinen tutkimuskeskus (YTK) on jo muutaman vuoden ajan tutkinut erilaisia analyysimenetelmiä sen selvittämiseksi, sopivatko tällaiset menetelmät vieraiden öljyjen määrän määrittämiseen oliiviöljyissä. Alustavia tutkimuksia on suoritettu pitkälle kehitetyillä tekniikoilla, joita ovat esimerkiksi stabiilien isotooppien suhteeseen perustuva massaspektrometria ja ydinmagneettinen resonanssi. Koska alustavien tutkimusten tulokset osoittivat, että tällaisilla menetelmillä voidaan tutkia,

onko oliiviöljyyn lisätty pähkinäöljyä, käynnistettiin vastikään asiaa koskeva yhteisrahoitteinen hanke (jota tutkimuksen pääosasto rahoittaa lokakuussa 1999 julkaistun aihekohtaisen ehdotuspyynnön perusteella). Hankkeeseen osallistuu YTK:n lisäksi 14 laboratoriota seitsemässä jäsenvaltiossa, ja sen tarkoituksena on todentaa alustavat tutkimustulokset ja kehittää uusia menetelmiä. Hanke käynnistettiin tammikuussa 2001, ja sen kesto on kolme vuotta.

Tämän lisäksi komissio rahoittaa Mittauksen ja testauksen yleisistä toimista hanketta, jossa määritetään viinin sisältämä glyseroli, ja helmikuussa 2001 käynnistettyä hanketta, jossa kehitetään sensoreita maidon laadun valvomiseksi ja maitoon lisättyjen tietyntyyppisten aineiden todentamiseksi (G6RD-CT2000-00420 anti-fraude milk A Framilk).

Kesäkuussa 2001 komissio arvioi erään toisen Standardit, mittaus ja testaus (SMT) -ohjelmasta rahoitetun hankkeen tulokset ja varmentaa viisi vertailumateriaalia, jotka ovat tärkeitä välineitä viinien väkevöimisen havaitsemiseksi (viinien ja sokereiden sääntöjenmukaisuuden osoittaminen).

YTK:n laboratoriolla on kokemusta myös maitotuotteiden analyysimenetelmien kehittämisestä. YTK on osallistunut kahteen yhteisrahoitteiseen tutkimushankkeeseen, jotka ovat koskeneet lisätyn kaseiinin/kaseinaatin määrittämistä juustossa sekä maidon, voin ja juuston alkuperää selvittävien menetelmien kehittämistä ja validointia (tutkimuksen ja teknologisen kehittämisen neljäs puiteohjelma, SMT-ohjelma, hankkeet CT97-2208 ja CT98-2236). Kaseiinia ja kaseinaattia ei saa lisätä lainkaan tuorejuustoon, ja niiden määrä muissa juustotuotteissa saa olla enintään viisi prosenttia. Koska kaseiini ja kaseinaatti valmistetaan rasvattomasta maidosta ja ne ovat näin ollen samoja aineita, joita esiintyy maitotuotteissa, niiden määrittäminen on erittäin haastava tehtävä siitäkin huolimatta, että käytössä on erittäin kehittyneitä menetelmiä.

Myös asetuksen (EY) N:o 1255/1999 soveltamista koskevista yksityiskohtaisista säännöistä maidon ja maitotuotteiden analysoimisen ja laadun arvioimisen osalta sekä asetusten (EY) N:o 2771/1999 ja (EY) N:o 2799/1999 muuttamisesta 9. tammikuuta 2001 annetussa komission asetuksessa (EY) N:o 213/2001(1) on tyhjentävä luettelo vertailumenetelmistä maidon ja maitotuotteiden analysoimiseksi yhteisessä markkinajärjestelyssä. Luettelossa mainitaan maidon ja maitotuotteiden hallintokomitean asiantuntijaryhmän kehittämät menetelmät maitoon lisättyjen aineiden havaitsemiseksi, kuten esimerkiksi menetelmät muiden kuin maitorasvojen määrittämiseksi maidossa, herajauheen ja kirnupiimäjauheen määrittämiseksi maitojauheessa sekä lehmänmaidon määrittämiseksi juustoissa, jotka on valmistettu uuhen-, vuohen- ja puhvelinmaidosta. Asiantuntijaryhmä kehittää parhaillaan myös muita menetelmiä valvonnan tehostamiseksi. Tällaisilla menetelmillä on keskeinen asema valvonnassa, jota toteutetaan maitoalan eri tukijärjestelmien puitteissa.

YTK validoi parhaillaan menetelmiä, joiden avulla voidaan määrittää levitettävien ravintorasvojen (voin ja margariinin sekoitteet) rasvapitoisuus.

Selvitys YTK:n viimeaikaisesta toiminnasta elintarvikealalla on saatavissa YTK:n alaisuudessa toimivan Kuluttajien terveyden ja kuluttajansuojan laitoksen elintarvikeosastolta.

(1) EYVL L 37, 7.2.2001.